সাফ ফুটবলে প্রথম রাউন্ড পার হওয়াই বাংলাদেশের জন্য 'সফলতা' হবে
দক্ষিণ এশিয়ান ফুটবল চ্যাম্পিয়নশিপ বা সাফ ফুটবলে নিজেদের প্রথম ম্যাচে বৃহস্পতিবার মাঠে নামছে বাংলাদেশ। প্রতিপক্ষ হচ্ছে লেবানন, যারা সাফ ফুটবলে অতিথি দল হিসেবে খেলতে এসেছে।
ভারতের ব্যাঙ্গালোরে শ্রী কান্তিরভ স্টেডিয়ামে বাংলাদেশ সময় বিকেল চারটায় মাঠে নামবে দুই দল।
বুধবার শুরু হওয়া এই আসরের প্রথম ম্যাচে কুয়েত নেপালকে ৩-১ গোলে হারিয়েছে, দিনের দ্বিতীয় ম্যাচে ভারত  পাকিস্তানকে ৪-০ গোলে হারিয়েছে।
বাংলাদেশের জন্য প্রথম ম্যাচেই কঠিন বার্তা আসতে পারে বলে জানিয়েছেন বাংলাদেশের কোচ হাভিয়ের কারবেরা।
এই টুর্নামেন্টে লেবানন একমাত্র দল যারা ফিফা পুরুষ ফুটবল দলের র‍্যাংকিং-এ ১০০ এর মধ্যে আছে, ৯৯তম।
বাংলাদেশের অবস্থান ১৯২ তম, এই আসরে কেবল পাকিস্তান বাংলাদেশের নিচে অবস্থান করছে, যাদের অবস্থান ১৯৪তম।
এ কারণেই এই আসরকে কঠিন মনে করছেন বাংলাদেশের কোচ ও ফুটবলাররা। লেবাননের ফর্ম ভালো না এখন, শেষ ১০ ম্যাচে মাত্র দুটিতে জয় পেয়েছে দলটি। তবুও লেবানন টুর্নামেন্টের সবচেয়ে শক্তিশালী দল হিসেবে বিবেচিত হচ্ছে।
সাধারণত বাংলাদেশ সাফ ফুটবল নিয়ে বেশ আশাবাদী থাকে, এই একটা টুর্নামেন্টে বাংলাদেশ নিজেদের কাছাকাছি পর্যায়ের কয়েকটি দলের বিপক্ষে খেলতে পারে, কিন্তু এবারে মধ্য এশিয়ার শক্তিশালী দুই দল যোগ হওয়ার কারণে পরিস্থিতি আরও কঠিন হয়ে পড়েছে।
বাংলাদেশের গ্রুপে বাকি দুই প্রতিপক্ষ ভুটান ও মালদ্বীপ। এখন বাংলাদেশের পক্ষে নিকট প্রতিদ্বন্দ্বীদের হারানোই কঠিন হয়ে পড়েছে।
গেল ১৪ বছরে অর্থাৎ ২০০৯ সাল থেকে বাংলাদেশ পাঁচটি সাফ চ্যাম্পিয়নশিপ খেলে একবারও প্রথম রাউন্ড বা গ্রুপ পর্ব পার করতে পারেনি।
বাংলাদেশের কোচ হাভিয়ের কারবেরা বলেন, "আমরা দুই সপ্তাহের মতো অনুশীলন করেছি, প্রস্তুতি ম্যাচ খেলেছি দুটি, আমাদের যে সামর্থ্য আছে তা নিয়েই আমরা ভালো করবো, ইতিবাচক কিছু করবো বলে আমার বিশ্বাস আছে"।
তবে কোচ বলেছেন সেমিফাইনাল খেলা সম্ভব, তিনি ম্যাচ বাই ম্যাচ আগানোর কথা বলেছেন।
সাম্প্রতিক সময়ে বাংলাদেশের ফুটবলে দুর্নীতির অভিযোগকে কেন্দ্র করে বেশ টালমাটাল একটা সময়ে গিয়েছে, এর প্রভাব অবশ্য জাতীয় দলের খেলায় তেমন পড়েনি।
সাফের প্রস্তুতিতে কম্বোডিয়ার বিপক্ষে একটি প্রীতি ম্যাচ খেলে ১-০ ব্যবধানের জয় পেয়েছে বাংলাদেশ।
২০০৩ সালে বাংলাদেশ একবার সাফ ফুটবলে চ্যাম্পিয়ন হয়েছিল, তার আগে দুইবার রানার আপ হয়েছিল।
কিন্তু তখন বাংলাদেশ কোনও প্রস্তুতি ম্যাচ খেলতে পারেনি, বাংলাদেশের সাফজয়ী দলের সদস্য সাবেক ফুটবলার আলফাজ আহমেদ বলেন, "এখন অনেক কিছু যোগ হয়েছে ফুটবলে, কিন্তু কোনও সুনির্দিষ্ট প্রক্রিয়া দেখি না আমি জাতীয় দল নিয়ে"।
বাংলাদেশ দলের কোচের কণ্ঠেও কোনও সুনির্দিষ্ট লক্ষ্যের কথা শোনা যায়নি সংবাদ সম্মেলনে, তবে বাংলাদেশ দলের গোলরক্ষক আনিসুর রহমান জিকো ও রক্ষণভাগের তপু বর্মনের ওপর ভরসা রাখছেন বিশ্লেষকরা।
শেষ চার ম্যাচে মাত্র দুই গোল হজম করেছে বাংলাদেশ।
লেবাননের বিপক্ষেও রক্ষণভাগের শক্তি নিয়েই বেশি জোর দিচ্ছেন ফুটবলার মোহাম্মদ ইব্রাহিম, তিনি বলেন, "লেবানন যে ধরনের দল তাদের বিপক্ষে গোল হজম না করে কীভাবে গোল বের করতে হয় সেদিকে খেয়াল রাখতে হবে"।
বাংলাদেশ দল ভারতে পৌঁছে কর্ণাটকের রাজ্য ফুটবল অ্যাসোসিয়েশনের মাঠে কৃত্রিম ঘাসে অনুশীলন করেছে, এটা নিয়ে বাংলাদেশ টিম ম্যানেজমেন্ট খানিকটা অসন্তুষ্ট।
টিম  ম্যানেজার আমের খান বলেন, "আসল ঘাসের যে মাঠ আছে তা এখান থেকে প্রায় ৩৫ কিলোমিটার দূরে, সাফের খেলা হবে দারুণ ছাট দেয়া ঘাসের মাঠে, আমরা আসেই অনুশীলনের স্কোপ পাইনি"।
বাংলাদেশের অধিনায়ক জামাল ভুঁইয়া বলেছেন এক পয়েন্ট পেলেই বাংলাদেশ খুশি থাকবে।
সব দিক মিলিয়েই বাংলাদেশের কোচও এক পয়েন্টের কথা বলেছেন, কারণ বাংলাদেশের জন্য প্রথম রাউন্ড পার হওয়াই হবে এখন বড় সাফল্য।

দক্ষিণ এশিয়ান ফুটবল চ্যাম্পিয়নশিপ বা সাফ ফুটবলে নিজেদের প্রথম ম্যাচে বৃহস্পতিবার মাঠে নামছে বাংলাদেশ। প্রতিপক্ষ হচ্ছে লেবানন, যারা সাফ ফুটবলে অতিথি দল হিসেবে খেলতে এসেছে।